ཐོད་པར་བསྒོམས་ལ། པདྨ་བྷཉྫ་ནར་གདགས། ཅང་ཏེའུ་ལ་ཀྲི་པི་ཏ། དབང་བསྐུར་ཐོབ་ཅིང་དམ་ཚིག་དང་ལྡན་པ་ལ་ཀ་ལིཉྫ་ར། དབང་བསྐུར་མ་ཐོབ་ཅིང་དམ་ཚིག་དང་མི་ལྡན་པ་ལ་དུན་དྷུ་ར། འོང་པ་ལ་ཕྲེམ་ཁ་ན། འགྲོ་བ་ལ་ཁེ་ཊ་བ། རུས་པའི་རྒྱན་ལ་ནི་རཾ་ཤུ། དེ་ལ་སོགས་པའི་ངག་གི་བརྡ་དང་། སྐྱེས་པ་ལ་ཌ། བུད་མེད་ལ་ཌི། ཞེས་བྱ་བ་ལ་སོགས་པའི་ཡི་གེའི་བརྡ་དང་དགྱེས་པ་རྡོ་རྗེའམ་འཁོར་ལོ་བདེ་མཆོག་ལས་གསུངས་པའི་བརྡ་རྣམས་ལ་བྱང་བར་བྱའོ། །བརྡ་མི་ཤེས་པར་ཚོགས་ཀྱི་འཁོར་ལོ་བྱེད་པ་དང་། ཡུལ་ཉི་ཤུ་རྩ་བཞིར་འགྲོ་བ་ལ་བར་ཆད་འབྱུང་ལ། བརྡ་ཤེས་པ་རྣམས་ལ་དངོས་གྲུབ་མྱུར་དུ་འབྱུང་བར་རྒྱུད་ལས་གསུངས་སོ། །ལྔ་པ་གླུ་དང་གར་གྱིས་ཚིམ་པ་ནི། ཡེ་ཤེས་ཀྱི་མཁའ་འགྲོ་མ་བསྡུ་བ་དང་། དེ་བཞིན་གཤེགས་པའི་དཀྱིལ་འཁོར་གྱི་དམིགས་པ་བརྟན་པ་དང་བདག་དང་ཚོགས་པ་རྣམས་བསྲུང་བར་བྱ་བའི་དོན་དུ་སྐྱེས་པ་གླུ་ལེན་པ་ན་སྣང་བ་མཐའ་ཡས། གར་བྱེད་པ་ན་རྣམ་པར་སྣང་མཛད་ཀྱི་ང་རྒྱལ་གྱིས་བྱའོ། །བུད་མེད་གླུ་ལེན་པ་ན་གོས་དཀར་མོ། གར་བྱེད་པ་ན་སངས་རྒྱས་སྤྱན་གྱི་ང་རྒྱལ་གྱིས་བྱ་སྟེ། བརྟག་གཉིས་ལས། རྡོ་རྗེ་ཆོས་དང་སངས་རྒྱས་སྤྱན། །རྣལ་འབྱོར་མ་དང་མ་མོ་ཡིས། །གླུ་དང་གར་ནི་འདི་དག་གིས། །ལེགས་པར་གླུ་བླང་གར་ཡང་བྱ། །འདི་ཉིད་ཀྱིས་ནི་ཚོགས་བསྲུང་ཞིང་། །དེ་བཞིན་བདག་ཀྱང་བསྲུང་བ་ཉིད། །འདིས་ནི་འཇིག་རྟེན་དབང་དུ་བྱེད། །འདིས་ནི་སྔགས་ཀྱི་བཟླས་པ་ཉིད། །ཅེས་བྱ་བ་ལ་སོགས་པ་གསུངས་པ་ལྟར་རོ། །དམ་ཚིག་དང་ལྡན་པའི་དཔའ་བོ་དང་རྣལ་འབྱོར་མས། གླུ་དང་གར་བྱས་པའི་མཐར་ཡེ་ཤེས་ཀྱི་མཁའ་འགྲོ་མ་འདུ་བའི་རྟགས། སྒོག་པ་དང་། བྱ་རྒོད་དང་། ག་པུར་དང་། ཙནྡན་ལ་སོགས་པའི་དྲི་དང་། ངང་པ་དང་། བུང་བ་དང་། བ་ལང་ཚེའི་སྒྲ་འབྱུང་བ་ལ་སོགས་པ་བརྟག་གཉིས་ལས་འབྱུང་བ་ལྟར་རོ། །དྲུག་པ་ལྷན་ཅིག་སྐྱེས་པའི་ཡེ་ཤེས་ཀྱི་ཚིམ་པ་ནི། རྣལ་འབྱོར་པ་རླུང་གི་ནུས་པ་དང་ལྡན་ཞིང་ཕོ་ཉའི་ལམ་བསྒོམས་པ་ཡིན་ན། ཕོ་ཉའི་ལམ་དངོས་བསྒོམ་པའང་ཡོད། རླུང་གི་ནུས་པ་དང་མི་ལྡན་ཞིང་ཕོ་ཉའི་ལམ་མི་བསྒོམ་པ་རྣམས་ཀྱིས། སྙིང་གར་མར་དང་མར་གྱི་ཉིང་ཁུའམ། མ་ད་ན་ཅུང་ཟད་གཏོར་ལ་ལེགས་པར་མཉེས་ཏེ། རང་ཧེ་རུ་ཀ་ཡབ་ཡུམ། སྤྱི་བོར་བླ་མ། སྣང་བ་ཐམས་ཅད་དེ་བཞིན་གཤེགས་པའི་དཀྱིལ་འཁོར་དུ་དྲན་པ་བྱ། བདེ་སྟོང་གི་ཏིང་ངེ་འཛིན་ལ་མཉམ་པར་གཞག་གོ །དེ་ཉིད་སློབ་དཔོན་ཌོཾ་བི་ཧེ་རུ་ཀས། མར་དང་མར་གྱི་ཉིང་ཁུ་ཡིས། །སྙིང་ག་རུ་ནི་བྱུག་པར་བྱ། །ཞེས་གསུངས་པ་ལྟར་རོ། །དངོས་གཞིའི་ཚིམ་པ་དྲུག་བཤད་ཟིན་ཏོ། །རྗེས་ཀྱི་ཆོ་ག་ལ་དྲུག་སྟེ། ཕྱི་རོལ་གྱི་འབྱུང་པོ་ལ་ཕྲིན་ལས་གཞོལ་བའི་ཕྱིར་ལྷག་མའི་གཏོར་མ་སྦྱིན་པ། ཡེ་ཤེས་ཀྱི་མཁའ་འགྲོ་མ་བསྡུས་ཏེ་དགེ་ཞིང་བཀྲ་ཤིས་པར་བྱ་བ། ཆོ་ག་ལྷག་ཆད་ཁ་བསྐང་བའི་ཕྱིར་ཡི་གེ་བརྒྱ་པ་བརྗོད་པ། ལས་བསགས་པ་འབྲས་བུ་དང་ལྡན་པར་བྱ་བའི་ཕྱིར་སྨོན་ལམ་གདབ་པ། མདུན་བསྐྱེད་ཀྱི་མགྲོན་གཤེགས་སུ་གསོལ་ཏེ། གཏོར་མ་གཏང་བ། བསྲུང་བ་བྱས་ཏེ་ལས་ཀྱི་རྗེས་མི་མངོན་པར་བྱ་བའོ། །དང་པོ་ནི་ལྷག་མ་མདུན་དུ་བཞག་པ་ལ། མ་ད་ན་ཅུང་ཟད་ཁར་འཐུངས་ཏེ་ལག་པར་འབར་བའི་ཕྱག་རྒྱ་བཅས་པའི་ནང་དུ་ངག་ཏུ་བྷྲཱུྃ་ཞེས་བྱ་བའམ། ཡང་ན་ཕཻཾ་ཞེས་བརྗོད་པ་དང་བསྟུན་ལ་གཏོར་མ་ལ་ཁ་ཕྲུ་བཏབ། དེ་ནས་ཡི་གེ་གསུམ་དང་ཨ་ཀཱ་རོའི་སྔགས་ཀྱི་བྱིན་གྱི་བརླབ། ཡང་ན་ཨོཾ་ཨུཙྪིཥྚ་བ་ལིཾ་ཏ་བྷཀྵ་སཱི་སྭཱ་ཧཱ་ཞེས་པའི་སྔགས་དེ་དག་ལན་གསུམ་མམ་བདུན་ལ་སོགས་པ་བརྗོད། དེས་ལྷག་མ་ལ་དབང་བའི་འབྱུང་པོ་ཐམས་ཅད་ཚིམ་པར་བསམ་མོ། །དེ་ནས་གཉིས་པ་ཡེ་ཤེས་ཀྱི་མཁའ་འགྲོ་མ་བསྡུས་ཤིང་བྱིན་གྱིས་རློབ་པ་དང་བཀྲ་ཤིས་པར་བྱ་བའི་ཕྱིར། རྡོ་རྗེ་དྲིལ་བུ་འཛིན་པས། ཀོལླ་ཨི་རེ་ཊེཋ་ཞེས་བྱ་བའི་རྡོ་རྗེའི་གླུ་དང་། ཕུན་སུམ་ཚོགས་པ་མངའ་བ་གསེར་གྱི་རི་བོ་འདྲ། །ཞེས་བྱ་བ་ལ་སོགས་པ་བཀྲ་ཤིས་ཀྱི་ཚིགས་བཅད་བརྗོད། སྐབས་འདིར་མིས་བྱས་པའི་གླུ་དང་བཀྲ་ཤིས་བྱས་ཀྱང་ཆོ་གར་མི་འགྱུར་བས། སངས་རྒྱས་ཀྱིས་གསུངས་པའི་གླུ་དང་བཀྲ་ཤིས་ཉིད་དགོས། ལྷག་མ་ནང་དུ་གཏོང་ན་གཏོར་མའི་སྔོན་དུ་གླུ་དང་བཀྲ་ཤིས་བརྗོད་ཀྱང་འགལ་བ་མེད། ཕུད་དང་ལྷག་མ་བསྲེས་ཏེ། ལམ་གྱི་བཞི་མདོ་ལ་སོགས་པའི་ཕྱི་རོལ་དུ་གཏོང་ན། སཾ་བུ་ཊ་ནས་འབྱུང་བ་བཞིན་རྐང་པ་གཡས་པའི་མཐེ་བོས་དཀྱིལ་འཁོར་བྲི་བ་དང་། ཐོད་པ་ལྟག་སྤྲོད་ཀྱི་ཌ་མ་རུས་གཡས་དང་གཡོན་དུ་བསྐོར་ཞིང་བརྡུངས་ལ། ལས་གང་ལ་འཆོལ་བའི་མཁའ་འགྲོ་མའི་མིང་ནས་བཏོན་ལ། ཕྲེཾ་ཧཱུྃ་ཞེས་བརྗོད་དེ་དཔེར་ན་གཡོ་ལྡན་མ་ལ་ལས་འཆོལ་ན་གཡོ་ལྡན་མ་ཕྲེཾ་ཧཱུྃ་ཞེས་བརྗོད་པ་ལྟ་བུ་ཡིན། དེ་ལྟར་ཕྱི་རོལ་གྱི་གཏོར་མ་ཐོངས་པ་དང་། ནང་དུ་ཡེ་ཤེས་ཀྱི་མཁའ་འགྲོ་མ་བསྡུས་ཕྱིར་རྡོ་རྗེའི་གླུ་དང་། བཀྲ་ཤིས་ཀྱི་ཚིགས་བཅད་བརྗོད། གང་ལྟར་ཡང་གྲིབ་གནོན་གྱི་གདོན་བསྲུང་བའི་ཕྱིར་གཏོར་མ་ལ་མར་མེ་བཙུགས་ཏེ་གཏང་ངོ་། །ཆོས་སྐྱོང་ལ་བསྟོད་ཅིང་ཕྲིན་ལས་བཅོལ་བ་དང་། ཡོན་བདག་གིས་ཡོན་དབུལ་བ་དང་། བཀྲ་ཤིས་པའི་ཆོ་ག་བྱེད་ན་ལྷག་མའི་གཏོར་མ་མ་བཏང་བའི་གོང་དུ་བྱའོ། །དམ་ཚིག་གསོ་བ་ལ་སོགས་པའི་ཆོ་ག་བྱེད་ན་ཡང་སྐབས་འདིའམ། ཡང་འཇིག་རྟེན་ལས་འདས་པའི་གཏོར་མ་བཞག གཞན་ཐམས་ཅད་བཏང་བའི་རྗེས་ལ་བྱའོ། །གསུམ་པ་ཡི་གེ་བརྒྱ་པ་བརྗོད་དེ། ཆོ་ག་ལྷག་ཆད་ཁ་བསྐང་བ་ནི། ལུས་རྡོ་རྗེ་ཐལ་མོ་སྙིང་གར་སྦྱར་ཏེ། སེམས་ཀྱིས་སྡིག་པ་ཐམས་ཅད་བཤགས་པ་དང་། ཆོ་ག་ལྷག་ཆད་ཁ་བསྐང་བར་བསམས་ལ་ཡི་གེ་བརྒྱ་པ་བརྗོད་དེ། ངག་ཏུ། བདག་ནི་མི་ཤེས་རྨོངས་པ་སྟེ། །དམ་ཚིག་ལས་ནི་འགལ་ཞིང་ཉམས། །བླ་མ་མགོན་པོས་བསྐྱབ་མཛོད་ཅིག །ཅེས་བྱ་བ་ལ་སོགས་པའི་ཚིགས་བཅད་དང་། མ་འབྱོར་པ་དང་ཉམས་པ་དང་། །གང་ཡང་བདག་རྨོངས་བློ་ཡིས་ནི། །བགྱིས་པ་དང་ནི་བགྱིད་སྩལ་བ། །དེ་ནི་མགོན་པོས་བཟོད་པར་མཛོད། །ཅེས་པ་དང་། གང་ཡང་བདག་ལས་དང་པོ་པའི་རྟེན་གྱི་གང་ཟག་ཏུ་གྱུར་པས། ཏིང་ངེ་འཛིན་མི་གསལ་བ་དང་བྱིང་བ་དང་། རྒོད་པ་དང་། ཆོ་ག་དང་། ཡོ་བྱད་མ་ཚང་བ་དང་། ལྷག་པ་དང་། ཉམས་པ་དང་། ཕྱིན་ཅི་ལོག་ཏུ་གྱུར་པ་ཐམས་ཅད་བཟོད་པ་ཆེན་པོ་མཛད་དུ་གསོལ་ཞེས་བརྗོད་དོ། །བཞི་པ་ལས་བསགས་པ་འབྲས་བུ་དང་ལྡན་པར་བྱ་བའི་ཕྱིར་སྨོན་ལམ་གདབ་པ་ནི། རྡོ་རྗེ་ཐལ་མོ་སྙིང་གར་སྦྱར་ལ། རིགས་སུ་སྐྱེ་དང་དམ་ཚིག་ཅན། །སྨྱོ་མེད་ཀྱེ་ཡི་རྡོ་རྗེ་སྟོན། །བླ་མ་ལ་གུས་སྙིང་རྗེར་ལྡན། །སྐྱེ་ཞིང་སྐྱེ་བར་འགྱུར་བར་ཤོག །ལག་པས་རྡོ་རྗེ་དྲིལ་བུ་འཁྲོལ། །ཟབ་མོའི་ཆོས་ནི་ཀློག་པ་དང་། །བཙུན་མོའི་ཁུ་བ་མཉམ་ཟས་ཅན། །སྐྱེ་ཞིང་སྐྱེ་བར་འགྱུར་བར་ཤོག །ཅེས་དགྱེས་པའི་རྡོ་རྗེ་ལས་འབྱུང་། བདེ་མཆོག་ལས། ལྷ་མོ་ཚད་མ་དམ་ཚིག་ཚད་མ་དང་། །དེས་གསུངས་མཆོག་ཏུ་ཚད་མར་གྱུར་པ་སྟེ། །བདེན་པར་གྱུར་པ་འདིས་ཀྱང་ལྷ་མོ་རྣམས་ཀྱིས་ནི། །བདག་ནི་རྗེས་སུ་འཛིན་པའི་རྒྱུར་ནི་འགྱུར་བར་ཤོག །ཅེས་བྱ་བ་དང་། སཾ་བུ་ཊ་ལས། སེམས་ཅན་ཐམས་ཅད་བདེ་གྱུར་ཅིག །སེམས་ཅན་ཐམས་ཅད་སྐྱོན་མེད་པར། །གང་གི་ལམ་གྱིས་གྲོལ་འགྱུར་བ། །དེས་ནི་སངས་རྒྱས་མྱུར་ཐོབ་ཤོག །ཅེས་བྱ་བ་ལ་སོགས་པ་རྒྱུད་ནས་འབྱུང་བའི་སྨོན་ལམ་དང་། འཇམ་དཔལ་དཔའ་བོས་ཇི་ལྟར་མཁྱེན་པ་དང་། །ལ་སོགས་པ་མདོ་ནས་འབྱུང་བའི་བསྔོ་བ་དང་། གཞན་ཡང་གང་ཤེས་པའི་བསྔོ་བ་རྣམས་འཁོར་གསུམ་ཡོངས་སུ་དག་པའི་ཚུལ་གྱིས་དུག་མེད་པའི་བསྔོ་བ་རྒྱ་ཆེན་པོ་བྱའོ། །གནས་སྐབས་སུ་ཚེ་རིང་ནད་མེད། ཕུན་སུམ་ཚོགས་པ་དང་བཀྲ་ཤིས་པ་ལ་སོགས་པ་གང་འདོད་པའི་དོན་གསོལ་བ་གདབ་བོ། །ལྔ་པ་མདུན་བསྐྱེད་ཀྱི་མགྲོན་གཤེགས་སུ་གསོལ་བ་ནི། ཡི་གེ་བརྒྱ་པ་བརྗོད་པའི་མཐར། ཨོཾ་ཁྱོད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། །ཞེས་མདུན་བསྐྱེད་ཀྱི་ཡེ་ཤེས་པ་གཤེགས་སུ་གསོལ། སྤྲུལ་པ་བདག་ལ་བསྡུའོ། །བདག་བསྐྱེད་ཀྱི་ཡེ་ཤེས་པ་གཤེགས་སུ་གསོལ་བ་རྣམས་རྣལ་འབྱོར་ཆེན་པོའི་ལུགས་ལ་མི་དགོས། དྲུག་པ་བདག་ཉིད་བསྲུང་སྟེ་ལས་ཀྱི་རྗེས་མི་མངོན་པར་བྱ་བ་ནི། དགྱེས་པ་རྡོ་རྗེ་ལྟར་ན་རང་ཐུན་མཚམས་ཀྱི་ཧེ་རུ་ཀ་དྲན་པར་བྱས་ཏེ། སྐྱེ་མཆེད་དང་སྐུ་གསུང་ཐུགས་བྱིན་གྱིས་བརླབ། བདེ་མཆོག་ལྟར་ན། སུམ་བྷ་ནིའི་སྔགས་དང་བཅས་པས་སེ་གོལ་གྱི་སྒྲས། ཕྱོགས་མཚམས་བསྲུང་བ་དང་། དཔའ་བོའི་གོ་ཆ་དང་། དཔའ་མོའི་གོ་ཆ་དང་། གོ་ཆ་ཆེན་པོ་རྣམས་ཀྱིས་བསྲུངས་ཏེ། རྐང་པ་བརྒྱད་པའི་སྔགས་ཀྱི་བྱིན་གྱིས་བརླབས་ལ་ལས་ཀྱི་རྗེས་མི་མངོན་པར་བསྡུས་ཏེ། ཅི་བདེར་གནས་སོ། །མཇུག་གི་ཆོ་ག་བཤད་ཟིན་ཏོ།། །།སྤྱི་དོན་དྲུག་པ་དགོས་པ་ནི། བསོད་ནམས་དང་ཡེ་ཤེས་ཀྱི་ཚོགས་ཐམས་ཅད་འདིར་འདུས་ཏེ། རྡོ་རྗེ་གུར་ལས། བསོད་ནམས་དང་ཡེ་ཤེས་ཀྱི་ཚོགས་རྒྱ་མཚོ་རྡོ་རྗེ་ཞེས་བྱ་བའི་ཏིང་ངེ་འཛིན་ཏོ་ཞེས་བྱ་བ་དང་། འདིས་ནི་རྡོ་རྗེ་མཉེས་པར་འགྱུར་ཞེས་བྱ་བ་ལ་སོགས་པ་གསུངས་པས། སངས་རྒྱས་ཐམས་ཅད་མཉེས། བྱང་ཆུབ་སེམས་དཔའ་ས་བཅུ་ལ་གནས་པ་ཐམས་ཅད། ཉན་ཐོས་ཀྱི་གང་ཟག་བརྒྱད། རང་སངས་རྒྱས་དབང་པོ་རྣོ་རྟུལ་གཉིས། འཇིག་རྟེན་པའི་འདོད་པ་དང་གཟུགས་དང་གཟུགས་མེད་ཀྱི་ལྷ་ཐམས་ཅད། ཆོས་སྐྱོང་བའི་སྲུང་མ་ནས་བཟུང་སྟེ། དམྱལ་བ་ཡི་དྭགས་ཀྱི་བར་འཇིག་རྟེན་དང་འཇིག་རྟེན་ལས་འདས་པའི་མགྲོན་ཐམས་ཅད་མཉེས་ཤིང་ཚིམ་པར་བཤད་དོ། །ལུང་ཡི་གེ་མངས་པས་མ་བྲིས་པས་རྡོ་རྗེ་གུར་ཉིད་དུ་བལྟ་བར་བྱའོ། །འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་ཐམས་ཅད་ཀྱང་འགྲུབ་སྟེ། བརྟག་གཉིས་ལས། གང་དུ་ཟོས་པས་འདོད་དོན་ཀུན། །སྒྲུབ་པ་ཅན་གྱི་དངོས་གྲུབ་འགྱུར། །ཞེས་བྱ་བ་དང་། གཞན་ཡང་རྒྱུད་སྡེ་དཔག་ཏུ་མེད་པ་ལས་ཕན་ཡོན་གསུངས་པས་རྒྱུད་སྡེ་དེ་དག་ཉིད་དུ་བལྟ་བར་བྱའོ། །སྤྱི་དོན་གཉིས་པ་རྩོད་པ་སྤང་པ་ལ་གསུམ་སྟེ། ལྟ་བ་དང་། སྒོམ་པ་དང་། སྤྱོད་པ་ལ་རྩོད་པ་སྤང་བའོ། །དང་པོ་ནི་འཕགས་མ་ཉན་ཐོས་པ་དག ཐོག་མར་ཐེག་པ་ཆེན་པོའི་ལྟ་བ་ནོར་ཏེ། དེའི་རྒྱུ་མཚན་ནི་གཟུགས་ལ་སོགས་པ་ཚད་མར་གྲུབ་བཞིན་དུ། ཤེས་རབ་ཀྱི་ཕ་རོལ་ཏུ་ཕྱིན་པ་ལས། གཟུགས་མེད་ཚོར་བ་མེད་ཅེས་བྱ་བ་ནས། རྣམ་པ་ཐམས་ཅད་མཁྱེན་པའི་སངས་རྒྱས་མེད་ཅེས་བྱ་བ་ལ་སོགས་པ་ལུང་རིགས་དང་འགལ་བར་བཤད་པའི་ཕྱིར་དང་། གཉིས་པ་སྒོམ་པ་ནོར་ཏེ་རང་ཉིད་ཀྱི་ལུས་ངག་ཡིད་གསུམ་སོ་སོ་སྐྱེ་བོ་ཡིན་བཞིན་དུ་སངས་རྒྱས་སུ་བསྒོམས་པ་ཙམ་གྱིས་སངས་རྒྱས་སུ་མི་འགྱུར་བའི་ཕྱིར་རོ། །གསུམ་པ་སྤྱོད་པ་ནོར་ཏེ་རབ་ཏུ་བྱུང་བ་ལུས་ངག་གི་ཀུན་སྤྱོད་གཙང་དགོས་པ་ལ། གཙང་བ་དང་མི་གཙང་བ་མཉམ་པའི་ཕྱིར་རོ་ཞེ་ན། དེའི་ལན་སོ་སོར་བཏབ་པ་ལ་གསུམ་ལས། ཐོག་མར་ལྟ་བ་སྟོང་པ་ཉིད་ལ་སྐྱོན་མེད་དེ། གཟུགས་ལ་སོགས་པ་སྣང་བ་འགོག་ན་ཁྱེད་བདེན་མོད། བདེན་པ་འགོག་པས་སྐྱོན་མེད་དོ། །འདིའི་ལན་ནི་རྒྱས་པར་མདོ་སྡེ་རྒྱན་ལ་སོགས་པ་ཐེག་པ་ཆེན་པོ་སངས་རྒྱས་ཀྱི་བཀར་བསྒྲུབ་པའི་སྐབས་སུ་བཤད་པ་ལྟར་ཤེས་པར་བྱའོ། །གཉིས་པ་བསྒོམ་པ་ལའང་སྐྱོན་མེད་དེ་ཁྱེད་ཀྱང་ཟད་པར་ས་ལ་སོགས་པ་བསྒོམས་པས་ས་ལ་སོགས་པའི་ཏིང་ངེ་འཛིན་འབྱུང་བ་ལྟར། འདིར་ཡང་ཡི་དམ་གྱི་ལྷ་བསྒོམས་པས། ཡི་དམ་གྱི་ལྷའི་ཏིང་ངེ་འཛིན་འབྱུང་བ་མཚུངས་སོ། །དེ་བཞིན་དུ་ཉན་ཐོས་ཀྱི་ཀེང་རུས་བསྒོམ་པ་ལ་སོགས་པ་ཐམས་ཅད་སྤྲོས་ཏེ་ཤེས་པར་བྱའོ། །གསུམ་པ་སྤྱོད་པ་ལ་རྩོད་པ་སྤང་བ་ལ་གསུམ། མཆོད་པར་བྱ་བའི་ཡུལ་ལ་རྩོད་པ་སྤང་བ། དུས་ལ་རྩོད་པ་སྤང་བ། ཡོ་བྱད་ལ་རྩོད་པ་སྤང་བའོ། །དང་པོ་ནི་ཉན་ཐོས་པ་ན་རེ། རང་ཉིད་མཆོད་པས་སངས་རྒྱས་མཆོད་པར་འགྱུར་བ་མི་འཐད་དེ། ལུས་མི་གཙང་བ་ལས་གྲུབ་ཅིང་། སེམས་ཆགས་སྡང་ཅན་ཡིན་ནོ་ཞེ་ན། དེ་ལྟར་ན་ཁྱེད་ཀྱི་བྲིས་སྐུ་ཡང་མཆོད་པར་མི་འཐད་དེ། ལྷ་བཟོ་བ་ཆགས་སྡང་ཅན། ཚོན་རྩི་ལ་སོགས་པ་འབྱུང་བ་མ་དག་པ་ལས་གྲུབ་པའི་ཕྱིར་རོ། །དེ་ལྟར་ཡིན་ཡང་སངས་རྒྱས་སུ་མོས་པ་བྱས་པས་བསོད་ནམས་ཐོབ་པར་མདོ་ལས་གསུངས་སོ་ཞེ་ན། དེ་ལྟར་ན་རང་གི་ལུས་ཀྱང་སངས་རྒྱས་སུ་བསྒོམས་ནས་མཆོད་པས་སངས་རྒྱས་མཆོད་པའི་བསོད་ནམས་ཐོབ་པར་མདོ་རྒྱུད་གཉིས་ཀ་ནས་གསུངས་ཏེ། བྱམས་པ་སེངྒེ་སྒྲའི་མདོ་ལས། གང་སངས་རྒྱས་མཆོད་པར་འདོད་པས་བདག་ཉིད་མཆོད་པར་བྱའོ། །སངས་རྒྱས་ཀྱི་རིང་བསྲེལ་མཆོད་པར་འདོད་པ་དེས། བདག་ཉིད་མཆོད་པར་བྱའོ། །ཞེས་བྱ་བ་དང་། ངན་སོང་སྦྱོང་རྒྱུད་ལས། རྡོ་རྗེ་སེམས་དཔའི་གནས་འདུག་སྟེ། །ཐམས་ཅད་ཟོས་ཏེ་ཀུན་བྱས་ཀྱང་། །འགྲུབ་འགྱུར་ཉེས་པས་མི་གོས་ན། །སྙིང་རྗེ་ལྡན་པས་སྨོས་ཅི་དགོས། །ཞེས་གསུངས་ལ། རྒྱུད་སྡེ་གཞན་ལས་ཀྱང་རྒྱས་པར་གསུངས་ཏེ། ཡི་གེ་མངས་ཀྱིས་དོགས་པས་མ་བྲིས་སོ། །གཉིས་པ་དུས་ལ་རྩོད་པ་སྤང་བ་ནི། །སངས་རྒྱས་མཆོད་པའི་དུས་སྔ་དྲོ་ཡིན་གྱི་མཚན་མོར་མཆོད་པ་མི་འཐད་ཅེ་ན། ཁྱེད་ཀྱང་ཚེས་བརྒྱད་ལ་སོགས་པ་དུས་བཟང་པོ་ལ་ལྷ་འདུ་བས་མཆོད་པའི་དུས་བཟང་བ་ལྟར། འདིར་ཡང་ཡེ་ཤེས་ཀྱི་མཁའ་འགྲོ་མ་འདུ་བའི་དུས་མཚན་མོ་ཡིན་པས་བཟང་སྟེ། རྡོ་རྗེ་མཁའ་འགྲོ་ལས། ཡུལ་འདི་རྣམས་ཀྱི་བུ་མོ་གང་། །སྒྲུབ་པ་པོ་ལ་དངོས་གྲུབ་སྟེར། །རྟག་ཏུ་མཚན་མོར་འཕྱན་པ་དང་། །རྟག་ཏུ་མཚན་མོར་འདུ་བར་བྱེད། །མཁའ་སྤྱོད་ཤིན་ཏུ་རྙེད་དཀའ་བའི། །དངོས་གྲུབ་ཆེན་པོ་སྟེར་བར་འགྱུར། །ཞེས་བྱ་བ་དང་། གསང་བ་སྤྱི་རྒྱུད་ལས། ལྷ་ཡང་ཉི་མ་ནུབ་པ་ན། །ངེས་པར་བྱིན་གྱི་རླབས་ཀྱིས་འདུ། །ཉི་མ་ཤར་བར་མ་གྱུར་པར། །མཆོད་ནས་གཤེགས་སུ་གསོལ་བ་ཤིས། །ཞེས་གསུངས་པས་བྱིན་གྱིས་རློབ་པའི་དུས་མཚན་མོ་བཟང་བར་གསུངས་སོ།